„ Ég held að það sé hvergi betra að vera þjóðhöfðingi en á Íslandi , “ segir Guðni Th. Jóhannesson , forseti Íslands . Hann flutti í gærkvöldi ávarp við setningu Unglingalandsmóts UMFÍ sem fram fer á Höfn í Hornafirði um verslunarmannahelgina . Guðni rifjaði upp að í gær voru rétt þrjú ár liðin frá því hann var settur í embætti . Ekki liði sá dagur sem hann hugsaði til þess hversu mikill heiður honum hafi hlotnast . „ Og hvern dag finn ég líka hversu mikil ábyrgðin er sem hvílir á herðum manns . Ég þakka ykkur öllum , sem hafa sýnt mér og minni fjölskyldu velvild og hlýhug . Ég þakka öllu fólkinu í landinu , “ sagði hann og sagði líklega hvergi betra að vera þjóðhöfðingi en hér á landi . Guðni tók þó fram að hann hafi ekki gert vísindalegan samanburð á milli landa . Guðni nefndi jafnframt hinn síunga ungmennafélagsanda og mælti með því að fólk rækti hann . „ Ég vona að þið haldið ykkar ungmennafélagsanda , ræktið hann og nýtið til góðra verka . Þegar ég segi að ykkar sé framtíðin , þá langar mig að bæta því við að okkar er framtíðin líka – okkar sem eldri erum . Mér finnst stundum eins og við séum að búa til að óþörfu kynslóðabil í okkar annars ágæta samfélagi . Þetta er unglingalandsmót . En við hin eldri erum líka hér til þess að skemmta okkur , “ sagði Guðni . Nokkrar myndir frá setningu Unglingalandsmóts UMFÍ